Forslag til EUROPA-PARLAMENTETS OG RÅDETS AFGØRELSE om udnyttelse af fleksibilitetsinstrumentet

(forelagt af Kommissionen)

BEGRUNDELSE

Fiskeriaftalen mellem Den Europæiske Union og Kongeriget Marokko er ikke blevet forlænget, hvilket har medført, at de fiskeriflåder, der fiskede inden for rammerne af denne aftale, måtte indstille fiskeriet.

Der er blevet indført foreløbige kompensationsforanstaltninger gældende for seks måneder fra 1. december 1999. De er successivt blevet forlænget indtil december 2000, juni 2001 og december 2001 [1].

[1] Der er tale om godtgørelser som omhandlet i artikel 16, stk. 1, litra b), i forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet (EFT L 168 af 23.06.2001, s.1.).

På Det Europæiske Råds møde i Nice den 7. december 2000 blev der opfordret til, at Unionen udviser solidaritet med de berørte medlemsstater i form af en ekstra finansiel indsats inden for rammerne af de nugældende finansielle overslag. Med henblik herpå skal der iværksættes en særaktion til omstrukturering af den del af fællesskabsflåden, der har fisket inden for aftalen med Marokko.

Kommissionen har fremsat et forslag [2] til tiltag, der svarer til dem, der blev finansieret under Det Finansielle Instrument til Udvikling af Fiskeriet (FIUF) og som overholder dette instruments bestemmelser om medfinansiering med nogle tilpasninger for den pågældende flåde på grund af aktionens særlige karakter. Dette tiltag falder således under udgiftsområde 2 "Strukturforanstaltninger", underudgiftsområdet vedrørende strukturfondene i de finansielle overslag [3].

[2] Forslag til Rådets forordning om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko (KOM (2001) 384 endelig af 18. juli 2001).

[3] I overensstemmelse med fremlæggelsen af det foreløbige forslag til De Europæiske Fællesskabers almindelige budget for 2002 og finansieringsoversigten i Kommissionens forslag.

Kommissionen har på grund af de samlede udgifter til denne særaktion - 281 mio. EUR - og på baggrund af de midler, der allerede står til rådighed under strukturfondene til denne type tiltag, foreslået, at der til dette tiltag ydes yderligere 197 mio. EUR.

I overensstemmelse med den interinstitutionelle aftale af 6. maj 1999 om budgetdisciplin og forbedring af budgetproceduren muliggør forpligtelserne til strukturforanstaltningerne ingen disponibel margen under loftet for udgiftsområde 2 i de finansielle overslag.

Ifølge punkt 24 i den interinstitutionelle aftale skal fleksibilitetsinstrumentet med et årligt loft på 200 mio. EUR "inden for de angivne beløb gøre det muligt i et bestemt regnskabsår at finansiere nøje fastlagte udgifter, der ikke kan finansieres inden for de disponible lofter under et eller flere udgiftsområder". Kommissionen foreslår derfor, at fleksibilitetsinstrumentet benyttes til finansiering af særaktionen til omstrukturering af den spanske og den portugisiske flåde.

Forslag til EUROPA-PARLAMENTETS OG RÅDETS AFGØRELSE om udnyttelse af fleksibilitetsinstrumentet (punkt 24 i den interinstitutionelle aftale af 6. maj 1999 om budgetdisciplin og forbedring af budgetproceduren)

EUROPA-PARLAMENTET OG RÅDET HAR -

under henvisning til den interinstitutionelle aftale om budgetdisciplin og forbedring af budgetproceduren [4], særlig punkt 24,

[4] EFT C 172 af 18.06.1999, s. 1.

under henvisning til forslag fra Kommissionen KOM(2001) 384 endelig af 18. juli 2001 om fremme af omstillingen af de fartøjer og fiskere, der indtil 1999 var afhængige af fiskeriaftalen med Marokko,

under henvisning til konklusionerne af samrådsmødet mellem Rådet og en delegation fra Europa-Parlamentet med deltagelse af Kommissionen den 21. og 22. november 2001 under Rådets anden behandling af budgettet for 2002, og

ud fra følgende betragtninger:

(1) Da fiskeriaftalen mellem Den Europæiske Union og Kongeriget Marokko ikke er blevet forlænget, har Det Europæiske Råd på sit møde i Nice anmodet Kommissionen om at fremsætte forslag med henblik på omstilling af den fællesskabsfiskeriflåde, der fisker i marokkanske farvande.

(2) Ifølge den særaktion med henblik på omstilling af den spanske og portugisiske flåde, som Kommissionen har foreslået den 18. juli 2001 til et beløb på 197 mio. EUR, skal der gennemføres foranstaltninger med henblik på omstilling af de pågældende flåder svarende til dem, der finansieres over Det Finansielle Instrument til Udvikling af Fiskeriet (FIUF) og som overholder bestemmelserne for medfinansiering over FIUF.

(3) Denne aktion falder under udgiftsområde 2 "Strukturforanstaltninger", underudgiftsområdet vedrørende strukturfonde i de finansielle overslag og supplerer de godtgørelser, der siden januar 2000 har været ydet inden for samme udgiftsområde.

(4) I overensstemmelse med punkt 12, andet afsnit, i den interinstitutionelle aftale om budgetdisciplin og forbedring af budgetproceduren er der ingen disponibel margen efter tildelingerne til samtlige aktioner, der falder under udgiftsområde 2 "strukturforanstaltninger".

(5) Betingelserne for anvendelse af fleksibilitetsinstrumentet, jf. punkt 24 i den interinstitutionelle aftale, er således opfyldt -

TRUFFET FØLGENDE AFGØRELSE:

Artikel 1

Fleksibilitetsinstrumentet udnyttes under budgettet for 2002 med et beløb på 197 mio. EUR som forpligtelsesbevillinger.

Artikel 2

Dette beløb anvendes til finansiering af den særaktion, der skal fremme omstillingen af de fartøjer og fiskere, der indtil 1999 var afhængige af fiskeriaftalen med Marokko, og som er opført under udgiftsområdet vedrørende strukturforanstaltninger i de finansielle overslag under den nye konto B2-200 N i 2002-budgettet.

Artikel 3

Denne afgørelse offentliggøres i De Europæiske Fællesskabers Tidende samtidig med budgettet for 2002.

Udfærdiget i Bruxelles, den .

På Europa-Parlamentets vegne På Rådets vegne

Formand Formand